Keskusta palauttaa valtaosan Nova-ryppään rahoista - MTVuutiset.fi
Julkaistu 29.09.2009 03:01 (Päivitetty 30.09.2009 10:00 )
- Konkurssipesä harkitsi suurimpien velkojien kanssa keskusteltuaan, että asiassa on järkevää päätyä sopimusratkaisuun, Nova Groupin konkurssipesän hoitaja Pekka Kokko perustelee MTV:n uutisille tinkimistä palautettavasta summasta.
Keskusta neuvotteli aamulla Nova Groupin ja Nova Kiinteistökehityksen konkurssipesien kanssa vaalirahojen palauttamisesta. Sovinto syntyi toistaiseksi Menestyvä Suomi ry:n tuista. Jos sovintoa ei olisi syntynyt, konkurssipesät olisivat olleet valmiita viemään puolueen oikeuteen.
Sen sijaan Kehittyvien maakuntien Suomi ry:n kautta yksittäisille kansanedustajaehdokkaille maksutuista vaalirahoista ei ole toistaiseksi päästy sopuun.
- Keskusta on tehnyt ehdotuksen heidän kansanedustajaehdokkaiden KMS:n kautta saaman tuen palautuksesta. Siitä ehdotuksesta pesä nyt keskustelee suurimpien velkojien kanssa, Kokko kertoo.
Puoluesihteeri Jarmo Korhonen kertoo MTV3:n uutisten haastattelussa, että puolueen talous kestää tukirahojen takaisinmaksun.
- Palautamme rahat, koska näin on juridisesti tehtävä, Korhonen kertoo.
Keskusta sai varainhankintayhdistys Menestyvä Suomi ry:lle Nova-ryppäältä yhteensä 175 000 euroa. Korhonen ilmoitti julkisuuteen toissa viikolla, että puolue varautuu maksamaan takaisin koko summan, jos sellainen päätös tulee.
Asia oli esillä jo viime viikolla Nova Kiinteistökehityksen velkojainkokouksessa, mutta keskusta ja konkurssipesä eivät kuitenkaan päässeet sopuun summasta.